Ο **Γεώργιος Α΄ Γκίζι** (ιταλικά: *Giorgio Ghisi*, *Τζόρτζο Γκίζι*, πέθανε το 1311) ήταν Βενετός ευγενής μέλος της Οικογένειας Γκίζι. Ως κληρονόμος του πατέρα του ήταν κύριος της Τήνου, της Μυκόνου, του ημίσεος της Κέας και της Σέριφου (1303 - 1311). Λόγω των γάμων του έγινε τριτημόριος της Εύβοιας, βαρώνος της Χαλανδρίτσας (1286 - 1311) και καστελάνος-φρούραρχος της Καλαμάτας (1292 - 1311). Αναφέρεται ως ένας από τους λαμπρότερους ιππότες της Ανατολής. , γιος και κληρονόμος του Βαρθολομαίου Α΄ Γκίζι και εγγονός του Ανδρέα Γκίζι.

Βαρόνος της Χαλανδρίτσας
------------------------

Παντρεύτηκε σε πρώτο γάμο μια ανώνυμη κόρη του Γκυ ντε Λα Τρεμουάιγ και κληρονόμησε τη βαρωνία της Χαλανδρίτσας στο Πριγκιπάτο της Αχαΐας (1286), διορίστηκε στη συνέχεια Καστελάνος της Καλαμάτας (1292). Την ίδια χρονιά ο Αραγωνέζος ναύαρχος Ρουτζέρο ντι Λαούρια ξεκίνησε μια σειρά από επιδρομές στις Ελληνικές περιοχές και στα Φραγκοκρατούμενα νησιά στο Αιγαίο Πέλαγος, κατόπιν έφτασε στην Πύλο. Ο πρίγκιπας Φλωρέντιος της Αχαΐας απουσίαζε στην Ιταλία και υπήρχε σοβαρός κίνδυνος να καταλάβουν οι Αραγωνέζοι περιοχές του πριγκιπάτου. Ο Γεώργιος συγκέντρωσε 100 ιππότες στην Ανδρούσα και επιτέθηκε στους Αραγωνέζους, στη σύντομη μάχη που ακολούθησαν οι Αχαιοί ηττήθησαν και ο Γεώργιος συνελήφθη αιχμάλωτος στη Μάχη του Ζόγκλου. Ο Γεώργιος ελευθερώθηκε με 8.000 Υπέρπυρα αμέσως μετά την αναχώρηση του στόλου της Αραγωνίας για τη Γλαρέντζα.

Κληρονόμος Τήνου, Μυκόνου, Κέας, Σερίφου και Εύβοιας
----------------------------------------------------

Ο πατέρας του πέθανε (1303) και ο Γεώργιος κληρονόμησε την Τήνο, τη Μύκονο, την Κέα και τη Σέριφο.
Το 1304 με τη βοήθεια άλλων βαρώνων απέτρεψε τους Βυζαντινούς από την κατάληψη του Κάστρου του Μπωφόρ. Με τη δεύτερη σύζυγο του Αλίκη νταλε Κάρτσερι απέκτησε κληρονομικά δικαιώματα στην Εύβοια και έγινε Τριτημόριος της Εύβοιας. Ο Γεώργιος Α΄ Γκίζι έπεσε στη Μάχη του Αλμυρού όπου έσπευσε να βοηθήσει τον Δούκα των Αθηνών Γκωτιέ Ε΄ του Μπριέν απέναντι στην Καταλανική Εταιρεία (1311). Η δεύτερη σύζυγος του Αλίκη πέθανε το 1313.

Οικογένεια
----------

Με την πρώτη σύζυγο του άγνωστου ονόματος κόρη του Γκυ ντε Λα Τρεμουάιγ (πέθανε το 1288) απέκτησε:

* Ανώνυμη κόρη, παντρεύτηκε τον Πέτρο νταλε Κάρτσερι
* Μαρία Γκίζι, παντρεύτηκε σε πρώτο γάμο τον Μαρτίνο Ζαχαρία και όταν αυτός απεβίωσε (1343) παντρεύτηκε σε δεύτερο γάμο τον Βαρθολομαίο Ρουτινέλλη.

Με τη δεύτερη σύζυγο του Αλίκη νταλε Κάρτσερι απέκτησε:

* Βαρθολομαίος Β΄ Γκίζι

.

Παραπομπές
----------

1. ↑  Λάμπρου, σελ. 61
2. ↑  Bon (1969), pp. 234–235, 459
3. ↑  Bon (1969), p. 167
4. ↑  Miller (1908), pp. 185–186
5. ↑  Bon (1969), pp. 234–235, 459
6. ↑  Setton (1975), p. 12
7. ↑  Bon (1969), pp. 234–235, 459
8. ↑  Setton (1975), p. 12

Πηγές
-----

* *Ανέκδοτα νομίσματα και μολυβδόβουλα των κατά τους μέσους αιώνας Δυναστών της Ελλάδος* υπό Παύλου Λάμπρου, Εν Αθήναις, εκ του Τυπογραφείου αδελφών Περρή, 1880
* Στέφανος Θωμόπουλος *Ιστορία της πόλεως Πατρών, τόμος Α'* , επιμέλεια Βασίλη Κ. Λάζαρη, Αχαϊκές εκδόσεις, Πάτρα 1998, ISBN 960-7960-08-4
* Bon, Antoine (1969). La Morée franque. Recherches historiques, topographiques et archéologiques sur la principauté d’Achaïe
* Miller, William (1908). The Latins in the Levant, a History of Frankish Greece (1204–1566).
* Setton, Kenneth M. (1975). Catalan Domination of Athens 1311–1388, Revised Edition. London: Variorum.

|  |
| --- |
| Γεώργιος Α΄ Γκίζι **Οικογένεια Γκίζι** **Θάνατος:** 1311 |
| Βασιλικοί τίτλοι |
| ΠροκάτοχοςΓκυ ντε Λα Τρεμουάιγ | **Βαρώνος της Χαλανδρίτσας**1286 - 1311Με την άγνωστη σύζυγο του κόρη του Γκυ ντε Λα Τρεμουάιγ1286 - 1288  | ΔιάδοχοςΝικολά ντε Λα Τρεμουάιγ |
| ΠροκάτοχοςΒαρθολομαίος Α΄ Γκίζι | **Κύριος της Τήνου της Μυκόνου της Κέας και της Σερίφου**1303 - 1311 | ΔιάδοχοςΒαρθολομαίος Β΄ Γκίζι |